Source: https://www.jurnalistii.ro/ccr-a-amanat-inca-odata-verdictul-asupra-codurilor-penale/
Timestamp: 2019-10-17 09:11:18+00:00
Document Index: 6771

Matched Legal Cases: ['CCR ', 'CCR ', 'CCR ', 'CCR ', 'CCR ', 'CCR ']

CCR a amânat încă odată verdictul asupra Codurilor Penale - Jurnalistii.ro
CCR a amânat încă odată verdictul asupra Codurilor Penale
11 iulie 2019 - 14:42 - Sebastian Rusu
CCR a amânat, joi, pentru a șaptea oară, luarea unei decizii în privința modificărilor aduse Codurilor penale, sub pretextul problemelor de sănătate ale lui Valer Dorneanu, care este şi judecător raportor pe codul penal. Noul termen a fost fixat pentru 29 iulie.
Pe 4 iulie a fost cerută amânarea în cadrul CCR pe motiv că este necesară aprofundarea efectelor deciziilor anterioare ale Curţii, prin care au fost declarate neconstituționale mare parte din modificările aduse celor două Coduri de către PSD, ALDE și UDMR.
Pe 27 mai, înainte de reînnoirea Curții Constituționale, surse din cadrul CCR declaraseră, că cele două Coduri ar putea fi trimise din nou în Parlament deoarece senatorii și deputații din Comisia specială condusă de Florin Iordache au pus greșit în aplicare deciziile Curții, care a mai respins o dată modificările aduse celor două acte normative.
Astfel, unul dintre motivele pentru ar putea fi retrimis în Parlament Codul penal este articolul referitor la prescripția faptei penale. În decizia de anul trecut prin care au respins inițial Codul penal, judecătorii constituționali au explicat că „întreruperea termenului de prescripție, cu consecința curgerii unui nou termen de prescripție, nu poate fi raportată la persoană, ci la faptă, acesta din urmă fiind criteriul care ține de natura prescripției.”
Ultima dată când CCR a luat în discuție Codurile penale a fost pe 26 iunie, dar o decizie pe sesizările depuse de PNL, USR și președintele Klaus Iohannis a fost amânată atunci pentru a patra oară. La termenul precedent, de la începutul lunii iunie, dezbaterea modificărilor aduse celor două acte normative fusese amânată pentru 26 iunie, după venirea noilor judecători la CCR.
De asemenea, PNL și USR au atacat modificările aduse celor două acte normative la Curtea Constituțională.
#amanare, ccr, codurile penale